CELEX: 32015R0768
Language: lv
Date: 2015-05-11 00:00:00
Title: Padomes Regula (ES) 2015/768 (2015. gada 11. maijs), ar kuru Regulas (ES) Nr. 331/2014, ar ko izveido apmaiņas, atbalsta un mācību programmu euro aizsardzībai pret viltošanu (programmu “Perikls 2020”), piemērošanu attiecina arī uz neiesaistītajām dalībvalstīm

14.5.2015   
            
            
               LV
            
            
               Eiropas Savienības Oficiālais Vēstnesis
            
            
               L 121/1
            
         PADOMES REGULA (ES) 2015/768
   (2015. gada 11. maijs),
   ar kuru Regulas (ES) Nr. 331/2014, ar ko izveido apmaiņas, atbalsta un mācību programmu euro aizsardzībai pret viltošanu (programmu “Perikls 2020”), piemērošanu attiecina arī uz neiesaistītajām dalībvalstīm
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 352. pantu,
   ņemot vērā Eiropas Komisijas priekšlikumu,
   pēc leģislatīvā akta projekta nosūtīšanas valstu parlamentiem,
   ņemot vērā Eiropas Parlamenta piekrišanu,
   saskaņā ar īpašu likumdošanas procedūru,
   tā kā:
   
               (1)
            
            
               Eiropas Parlamenta un Padomes Regula (ES) Nr. 331/2014 (1), ar ko izveidota programma “Perikls 2020” un aizstāta programma “Perikls”, kas izveidota ar Padomes Lēmumu 2001/923/EK (2), nosaka, ka tā ir piemērojama dalībvalstīs saskaņā ar Līgumiem. Līguma par Eiropas Savienības darbību 139. pantā ir noteikts, ka tā 133. pantā minētos pasākumus, ar ko reglamentē euro izmantošanu, nepiemēro dalībvalstīm ar izņēmuma statusu.
            
         
               (2)
            
            
               Tomēr informācijas un darbinieku apmaiņas, kā arī atbalsta un mācību pasākumiem, ko īsteno saskaņā ar programmu “Perikls 2020”, vajadzētu būt vienotiem visā Savienībā, un tādēļ būtu jāveic vajadzīgie pasākumi, lai tajās dalībvalstīs ar izņēmuma statusu nodrošinātu tādu pašu euro aizsardzības līmeni.
            
         
               (3)
            
            
               Regulas (ES) Nr. 331/2014 piemērošanu tāpēc būtu jāattiecina arī uz citām dalībvalstīm, nevis tikai iesaistītajām dalībvalstīm, kā tās definētas Padomes Regulā (EK) Nr. 974/98 (3) (“neiesaistītās dalībvalstis”).
            
         
               (4)
            
            
               Ir lietderīgi nodrošināt netraucētu un nepārtrauktu pāreju no programmas “Perikls” uz programmu “Perikls 2020”, un šīs regulas darbības ilgumu pielāgot Padomes Regulai (ES) Nr. 1311/2013 (4). Tādēļ šī regula būtu jāpiemēro no 2014. gada 1. janvāra,
            
         IR PIEŅĒMUSI ŠO REGULU.
   1. pants
   1.   Regulas (ES) Nr. 331/2014 piemērošanu paplašina uz dalībvalstīm, kuras nav iesaistītās dalībvalstis, kā tās definētas Regulas (EK) Nr. 974/98 1. panta a) punktā.
   2.   Šā panta 1. punktā minēto dalībvalstu kompetentās valsts iestādes uzskata par tādām struktūrām, kas ir tiesīgas saņemt finansējumu Regulas (ES) Nr. 331/2014 5. panta nozīmē.
   2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2014. gada 1. janvāra.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 11. maijā
      
         
            Padomes vārdā –
         
         
            priekšsēdētājs
         
         J. DŪKLAVS
      
   
   
      (1)  Eiropas Parlamenta un Padomes Regula (ES) Nr. 331/2014 (2014. gada 11. marts), ar ko izveido apmaiņas, atbalsta un mācību programmu euro aizsardzībai pret viltošanu (programmu “Perikls 2020”) un atceļ Padomes Lēmumus 2001/923/EK, 2001/924/EK, 2006/75/EK, 2006/76/EK, 2006/849/EK un 2006/850/EK (OV L 103, 5.4.2014., 1. lpp.).
   
      (2)  Padomes Lēmums 2001/923/EK (2001. gada 17. decembris), ar ko izveido apmaiņas, atbalsta un mācību programmu euro aizsardzībai pret viltošanu (Perikla programmu) (OV L 339, 21.12.2001., 50. lpp.).
   
      (3)  Padomes Regula (EK) Nr. 974/98 (1998. gada 3. maijs) par euro ieviešanu (OV L 139, 11.5.1998., 1. lpp.).
   
      (4)  Padomes Regula (ES) Nr. 1311/2013 (2013. gada 2. decembris), ar ko nosaka daudzgadu finanšu shēmu 2014.–2020. gadam (OV L 347, 20.12.2013., 884. lpp.).